Smernica Komisie 98/86/ES
z 11. novembra 1998,
ktorou sa mení a dopĺňa smernica Komisie 96/77/ES ustanovujúca špecifické kritéria čistoty potravinárskych prídavných látok iných ako farbivá a sladidlá
(Text s významom pre EHP)
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na smernicu Rady 89/107/EHS z 21. decembra 1988 o aproximácii právnych predpisov členských štátov, týkajúcich sa potravinárskych prídavných látok povolených na použitie v potravinách určených na ľudskú spotrebu [1]. zmenenú a doplnenú smernicou Európskeho parlamentu a Rady 94/34/EC [2], a najmä na jej článok 3 ods. 3 písm. a):
po porade s Vedeckým výborom pre potraviny,
keďže je potrebné zaviesť kritériá čistoty pre všetky potravinárske prídavné látky okrem farbív a sladidiel uvedených v smernici Európskeho parlamentu a smernici Rady 95/2/ES z 20. februára 1995 o potravinárskych prídavných látkach iných ako farbivá a sladidlá [3], naposledy zmenenej a doplnenej smernicou 98/72/ES [4],
keďže je potrebné nahradiť kritériá čistoty ustanovené v smernici Rady 78/663/EHS z 25. júla 1978, ktorou sa ustanovujú osobitné kritéria čistoty pre emulgátory, stabilizátory, zahusťovadlá a želírujúce látky na použitie v potravinách [5], naposledy zmenenej a doplnenej smernicou Komisie 92/4/EHS [6],
keďže smernica Komisie 96/77/ES z 2. decembra 1996 ustanovujúca špecifické kritéria čistoty potravinárskych prídavných látok iných ako farbivá a sladidlá [7] stanovila prvý zoznam kritérií čistoty pre viacero potravinárskych prídavných látok, keďže tento zoznam by teraz mal byť zmenený a doplnený o novo zavedené kritériá čistoty pre ostatné prídavné látky,
keďže je potrebné zohľadniť špecifikácie a analytické techniky pre prídavné látky tak, ako ich ustanovuje Potravinový kódex navrhnutý Spoločným expertným výborom FAO/WHO pre potravinárske prídavné látky (Jecfa),
keďže potravinárske prídavné látky, ak sa pripravujú výrobnými metódami alebo z východiskových materiálov významne odlišných od tých, ktoré boli zahrnuté do hodnotenia Vedeckého výboru pre potraviny, alebo ak sú odlišné od tých, ktoré sú uvedené v tejto smernici, mali by byť predložené na vyhodnotenie Vedeckému výboru pre potraviny za účelom úplného vyhodnotenia s dôrazom na kritériá čistoty,
keďže opatrenia ustanovené v tejto smernici sú v súlade s posudkom Stáleho výboru pre potraviny,
PRIJALA TÚTO SMERNICU:
Článok 1
Smernica 96/77/ES sa mení a dopĺňa takto:
1. Článok 2 sa nahrádza takto:
"Článok 2
Kritériá čistoty uvedené v článku 1 nahrádzajú kritériá čistoty ustanovené v smerniciach 65/66/EHS, 78/663/EHS a 78/664/EHS."
2. Do prílohy sa pridáva text prílohy tejto smernice.
Článok 2
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou do 1. júla 1999. Okamžite o tom informujú Komisiu.
Keď členské štáty prijmú tieto ustanovenia, tieto budú obsahovať odkaz na túto smernicu alebo ich bude sprevádzať takýto odkaz pri príležitosti ich úradného uverejnenia . Metodiku týchto odkazov ustanovia členské štáty.
2. S výrobkami uvedenými na trh alebo označenými do 1. júla 1999, ktoré nie sú v súlade s touto smernicou, sa môže obchodovať až do vyčerpania zásob.
Článok 3
Táto smernica nadobúda účinnosť v dvadsiaty deň odo dňa jej uverejnenia v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 11. novembra 1998